**КЛЕТВАТА НА ХИПОКРАТ (400 г. пр. н. е.)**

*Кълна се в Аполон лечителя, в Асклепий, Хигия и Панацея и във всички богове и богини, които вземам за свидетели, че ще спазвам, според моята способност и разум, настоящата клетва, скрепена с моя подпис.*

*Към учителя, обучил ме в това изкуство, ще се отнасям като към моите собствени родители; ще споделям с него прехрана и пари, когато той има нужда от това; ще гледам на неговото семейство като на мои собствени братя и ще ги обучавам на това изкуство, ако те пожелаят това, безплатно и без договор.*

*Ще предавам предписанията, устните наставления и всякакво друго обучение само на моите собствени синове, на синовете на моя учител, както и на обучаващите се при мене, които са положили лекарската клетва, и на никой друг.*

*Ще използвам лечението само за да помогна на болния, доколкото ми позволява моята способност и разум, но никога няма да нараня или навредя на болния. Няма да предписвам отрова на никого, дори и да бъда помолен за това, нито пък ще предлагам на някого подобно нещо. Няма да препоръчвам на никоя жена песарий, за да предизвикам аборт и ще пазя своя живот и своето изкуство винаги чисти и неопетнени.*

*Няма да оперирам страдащите от камъни, а ще предоставя това на тези, които са специалисти в тази област.*

*В който и дом да вляза, това ще бъде, за да помогна на болните и ще се въздържам от всякакво умишлено престъпление и увреда, особено от любовни прегрешения с жени или мъже, били те свободни или роби.*

*Това, което видя или чуя при изпълнението на моята професия, както и извън нея в процеса на общуване с хората и което не бива да става публично достояние, аз никога няма да го разгласявам, считайки такива неща за свещени тайни.*

*Ако спазя тази клетва и никога не я наруша, нека получа признание от хората за моя живот и моето изкуство; но ако я престъпя и наруша, нека ме сполети обратното.*